Perlemoen: Verdagtes lei polisie na tweede vondsVan die perlemoen wat gevind is. Foto: SAPD Vyf mense sal na verwagting Dinsdag in die Port Elizabeth-landdroshof verskyn nadat sowat 620 kg perlemoen in hul besit gevind is. Kol. Priscilla Naidu, polisiewoordvoerder van die Oos-Kaap, het gesê die Kabegapark-polisie het Saterdag omstreeks 20:00 inligting opgevolg oor beweerde onwettige perlemoenbedrywighede. “ŉ Verdagte Isuzu-bakkie is kort daarna op die N2 opgemerk. Die bestuurder van die bakkie het die polisie probeer ontduik en in die rigting van Gelvandale gevlug waar dit teen ŉ muur gebots het,” het Naidu gesê. Die drie insittendes is in hegtenis geneem en die polisie het beslag gelê op ŉ paar sakke perlemoen. “Verdere ondersoek het die polisie na ŉ huis in Rowallanpark gelei waar ŉ beweerde huisbraak plaasgevind het. Daar is vyf vrieskaste vol perlemoen in die huis gevind. Twee mense in die huis is in hegtenis geneem.” Naidu het gesê die perlemoen het ŉ gesamentlike geskatte straatwaarde van R372 000. Die verdagtes, tussen 25 en 35 jaar oud, staan tereg op die besit van onwettige perlemoen.